Je Jehans dit Merceret de Corcelles d’Arbois fais sauoir à touz que je ay retenuz, accensiz et amoisenez perpétuelment pour moy et pour mes hoirs, de Jehan dit Greuellet, de Guiot dit Bartier, de Vuillemin dit de Larnay et de Esteuenom dit Bernart d’Arbois, à ce temps proudomes et escheuins de la ville et communaltey d’Arbois, vng champ que est dou communal d’Arbois et siet en la fin d’Arbois ou luef que l’on dit a biez de Morcial, delez ma terre d’une part et delez la terre dou Temple d’Arbois d’autre, c’est à sauoir pour cinq soulz d’estevenans censaulx, loux lois, emende et soignerie portant. Les quelx cinq soulz d’esteuenans censaulx je, pour moy et pour mes hoirs, per mon soirement pour ce juriez et tochiez corperelment sus saint euuangile, promet paier et rendre en pais, senz tençon mouoir, ès dit proudomes et escheuins de la dicte ville et à lours successours que il saront pour le temps auenir, chescun anz à tout jours mais, censalment le jour de la feste saint Mertin d’iuer. Et en acressement de la dicte cense, je ay assiz, assignez et assetez les diz cinq solz d’esteuenans censaul, assise, assignois et assetois, ensamble le dit champ, sus mon autre champ que siet en ce maisme luef delez le dit champ que je ay retenuz d’une part et delez le champ que fut Boichert de Mont d’autre part, lequel champ je pour moy et pour mes hoirs [F° xxxj, v°] promet garandir, deffendre et appasier ès dit proudomes et à lours successours contre toutes gens, et wils et outroy que toutes les foiz que je ou li miens fariens deffaut de paier les diz cinq soulz d’esteuenans censalx a dit jour, que li dit proudomes et escheuins de la dicte ville et cy que il saront pour le temps avenir puissent assigner ès doux diz champs et ès fruiz d’ycellours, selon les hux et costumes dou Vaulx d’Arbois, senz contredit de moy, ne de mes hoirs, per mon deuant donney soirement, et pour ce fermement tenir je enloie moy et mes choses en la court et en la juridicion mon soignour le conte de Flandres. En tesmoignaige de véritez j’ay requis et fait mectre en ces lectres le seel de sa dicte cour dou quel on vse en Arbois. Donné le mardi deuant la feste de saint Bernabey appostre, l’an mil trois cenz trante et huit. [Ainsi signé: R.B.].